I. Sissejuhatus

2015. aasta juunis võttis Euroopa Liit („EL“) vastu Euroopa Parlamendi ja nõukogu 9. juuni 2015. aasta määruse (EL) 2015/936 teatavatest kahepoolsete lepingute, protokollide või muude kokkulepetega ja liidu impordi erieeskirjadega hõlmamata kolmandatest riikidest pärit tekstiiltoodete impordi ühiste eeskirjade kohta (edaspidi „ELi määrus“).

ELi määrusega sõnastati uuesti nõukogu 7. märtsi 1994. aasta määrus (EÜ) nr 517/94 teatavatest kahepoolsete lepingute, protokollide või muude kokkulepetega ja ühenduse impordi erieeskirjadega hõlmamata kolmandatest riikidest pärit tekstiiltoodete importimise ühiseeskirjade kohta (korduvalt oluliselt muudetud), milles sätestatakse piiratud arvust riikidest pärinevate tekstiiltoodete järelevalve- ja kaitsemeetmed ning iga-aastased koguselised piirnormid teatavate Korea Rahvademokraatlikust Vabariigist pärinevate tekstiiltoodete suhtes. Iga kalendriaasta lõpus võetakse vastu komisjoni rakendusmäärus, millega kehtestatakse tekstiilikvootide haldamise ja jagamise eeskirjad.

Korea Rahvademokraatliku Vabariigi tuumakatsetuste tõttu võttis ÜRO Julgeolekunõukogu 11. septembril 2017 vastu resolutsiooni 2375 (2017), mis on ELi õigusesse üle võetud. Pärast kõnealuste muudatuste vastuvõtmist on nõukogu 30. augusti 2017. aasta määruse (EL) 2017/1509 (mis käsitleb Korea Rahvademokraatliku Vabariigi vastu suunatud piiravaid meetmeid ja millega tunnistatakse kehtetuks määrus (EÜ) nr 329/2007 (muudetud nõukogu 10. oktoobri 2017. aasta määrusega (EL) 2017/1836, millega muudetakse määrust (EL) 2017/1509, mis käsitleb Korea Rahvademokraatliku Vabariigi vastu suunatud piiravaid meetmeid) artikli 16 kohaselt „.“ Seni, kuni kõnealune säte kehtib, ei kohaldata ELi määruse asjaomaseid sätteid.

II. Õiguslik alus

Vastavalt Euroopa Parlamendi ja nõukogu 9. juuni 2015. aasta määruse (EL) 2015/936 artikli 31 lõikele 2 esitab komisjon nõukogule ja Euroopa Parlamendile aruande delegeeritud volituste kohta.

III. Delegeeritud volituste rakendamine

ELi määrusega on komisjonile antud volitus selle määruse teatavate sätete rakendamiseks, eelkõige:

-ELi määruse IV lisas osutatud kolmandatest riikidest pärinevate tekstiiltoodete suhtes iga-aastaste koguseliste piirnormide kehtestamiseks;

-ELi määruse III ja IV lisa kohandamiseks, kui nende tõhusa toimimisega seoses tuvastatakse probleeme;

-ELi määruse lisade muutmiseks impordieeskirjade muutmise teel, seades kaupade vabasse ringlusse lubamise tingimuseks impordiloa esitamise, mille andmist reguleerivad piirangud;

-ELi määruse lisade muutmiseks, et võtta arvesse kolmandate riikidega sõlmitud lepingute ja kokkulepete sõlmimist, muutmist või lõppemist või liidu statistikanõuete, tollikorralduse või impordi ühiseeskirjade muudatusi.

Alates 20. veebruarist 2014 on komisjon vastu võtnud ainult ühe delegeeritud õigusakti: Komisjoni 29. novembri 2017. aasta delegeeritud määrus (EL) 2018/173, millega muudetakse Euroopa Parlamendi ja nõukogu määrust (EL) 2015/936 selle I lisas loetletud kombineeritud nomenklatuuri koodide ajakohastamise eesmärgil. See delegeeritud määrus võeti vastu, et viia ELi määrus tehniliselt vastavusse komisjoni 6. oktoobri 2016. aasta rakendusmäärusega (EL) 2016/1821, millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa. See tehniline kohandamine ei toonud kaasa olulisi muudatusi.

IV. Järeldused

Komisjon palub Euroopa Parlamendil ja nõukogul võtta käesolev aruanne teadmiseks seoses komisjoni poolt ELi määrusega delegeeritud volituste nõuetekohase teostamisega.